Moja zgodba: Pritegnila me je njena fotografija, sledilo je dopisovanje, polno humorja

Najboljše zgodbe oz. izkušnje s spletnim spoznavanjem smo prebrali in ker menimo, da se lahko iz njih marsikaj naučimo, danes objavljamo pozitivno zgodbo para, ki se je spoznal prek spleta.

Zgodba:

Prvi sem kliknil jaz. Pritegnil me je njen zunanji izgled, predvsem obraz, postava in preprostost, ki je sevala iz maloštevilnih fotk. To pomeni brez afnanja na fotkah, brez (pretiranega) mejkapa in pretiranega poudarjanja svojih “atributov”. To mi je dalo mislit, da oseba ni preobremenjena s svojim izgledom, še vedno pa je urejena in postavna, ter ni tam z namenom, da bi “prodala le svoje telo”.

Nisva si veliko dopisovala, tako malo pa tudi ne. Začela sva s humorjem, nadaljevala pa z osnovnimi lastnostmi o sebi in namenu takšnega spoznavanja. Kmalu sva preklopila na telefonske pogovore in za tem na osebna srečanja na javnih krajih, na katerih sprva ni vse potekalo tako gladko, kot sva si zamislila, na koncu pa je le steklo.

Po nekaj mesecih srečevanja sva se začela pogovarjati o skupnem bivanju, saj sva bila sicer narazen 1h uro vožnje z avtom. To sva po dobrem letu spoznavanja tudi uresničila. Ona se je preselila k meni.

Danes bo od tega 5 let (sva tudi poročena), imava krasnega zdravega sina in vsi skupaj se imamo lepo.

Zakaj sva izbrala spletno spoznavanje? Predvsem zato, ker v vsakdanjem življenju težko spoznaš (odvisno on načina življenja) toliko novih ljudi, da bi med njimi našel pravega za sobivanje še v nekem zmerno “pravem” času. Naj povem še, da sva, preden sva se spoznala, oba bila 4 leta samska. Spletno spoznavanje je podobno, kot da bi šel v lokal ali zbirališče, kjer se zbirajo ljudje željni spoznavanja novih ljudi. In to lahko narediš od doma z nekaj kliki. Komot in praktično.

Zakaj nam je zgodba všeč?

Zgodba lepo prikazuje, kaj se lahko zgodi, če smo pri iskanju prek spleta sproščeni in nimamo prevelikih pričakovanj. Vedeti pa moramo česa si od partnerja želimo.

Kako je uspelo?

Zakaj je med njima sploh prišlo do poznanstva in kako si lahko z njuno zgodbo pomagaš ti?

On je njo kliknil, ker je imela privlačno fotografijo. Fotografija je najpomembnejši del tvojega profila, ki jo pogleda velika večina uporabnikov, zato jo moraš imeti. Kakšna naj bo profilna fotografija?

Po prvem kliku je sledilo dopisovanje, polno humorja, ki se je kmalu preselilo na telefonske pogovore in seveda srečanja v živo. Pred prvim zmenkom je pomembno, da si dopisujeta in se že pred srečanjem v živo spoznata ter tako ugotovita, ali sta si dovolj zanimiva za zmenek.